মিরাজের দলের অসাধারণ জয়
স্পোর্টস ডেস্ক | ১৩:২৫, আগস্ট ১২, ২০১৭
কলিন মুনরো করেছেন ৪৭ বলে ৭০* অপেক্ষা আরও বাড়ল মেহেদী হাসান মিরাজের। ক্যারিবিয়ান প্রিমিয়ার লিগের (সিপিএল) শনিবার সকালের ম্যাচেও সুযোগ হয়নি তার। তবে সতীর্থদের সঙ্গে জয় উৎসবের সুযোগ পাচ্ছেন বাংলাদেশি অলরাউন্ডার। তার দল ত্রিনবাগো নাইট রাইডার্স শনিবারও যেমন পেয়েছে সহজ জয়। কলিন মুনরোর তাণ্ডবে গায়ানা অ্যামাজন ওয়ারিয়র্সের বিপক্ষে মিরাজের দল জিতেছে ৩ উইকেটে। ২০ ওভারে গায়ানার ৭ উইকেটে করা ১৫৬ রানের জবাবে ১ ওভার আগেই জয় নিশ্চিত করে ত্রিনবাগো ৩ উইকেট হারিয়ে।
যার কারণে একাদশে জায়গা পাচ্ছেন না মিরাজ, সেই শাদাব খান আলো ছড়িয়েই যাচ্ছেন। গানায়ার বিপক্ষেও বল হাতে দারুণ সফল পাকিস্তানি এই স্পিনার। ৪ ওভারে মাত্র ২৮ রান নিয়ে ৪ উইকেট তুলে নিয়ে তিনিই আসলে বাড়তে দেননি গায়ানার স্কোর। শাদাবের সঙ্গে সুনিল নারিনের (২/১৬) স্পিন ঘূর্ণির আগে শুরুটা কিন্তু দারুণ হয়েছিল তাদের। মার্টিন গাপটিল (২৪) ও চ্যাডউইক ওয়ালটনের (৩৬) ইনিংস দুটির পর গায়ানার আর কোনও ব্যাটসম্যান সুবিধা করতে পারেননি। তবে শেষ দিকে কিমো পল (৭ বলে ১৪*) ও রায়াড এমরিটের (৬ বলে ১১*) ছোট্ট ঝড়ে তাদের ইনিংস শেষ হয় ১৫৬ রানে।
জবাবে ত্রিনবাগো শুরুতেই হারায় ব্রেন্ডন ম্যাককালামের উইকেটটি (০)। যদিও খুব একটা সুবিধা হয়নি গায়ানার। নারিন ও মুনরো মিলে তৈরি করেন জয়ের পথ। নারিন ২২ বলে ২৩ রান করে আউট হলেও মুনরো অপরাজিত ছিলেন ৭০ রানে। ৪৭ বলে ৫ চার ও ৫ ছক্কায় সাজানো দুর্দান্ত ইনিংস খেলে জয় নিশ্চিত করে মাঠ ছাড়েন কিউই ব্যাটসম্যান। দিনেশ রামদিনের অবদানও কম নয়। ২৩ বলে ৩ চার ও সমান সংখ্যক ছক্কায় হার না মানা ৪২ রানের ইনিংস খেলেছেন এই উইকেটরক্ষক।
মোসাদ্দেক বাদ, ফিরলেন মুমিনুল
আজ অনুশীলনে নামবে অস্ট্রেলিয়া
হাবিবুল বাশারের শুভ জন্মদিন আজ
মিরপুর স্টেডিয়ামে সেনাবাহিনীর মহড়া
মেসি পারলেন না রিয়ালের খেলোয়াড়দের সঙ্গে